Joernaliste by skool in Kaapstad beroofJoernalis neem foto (Foto: Argief) ŉ Joernalis en ŉ kameraman van die televisiekanaal eTV is Maandag buitekant ŉ laerskool in Khayelitsha in die Wes-Kaap beroof. Hulle het ŉ storie gedek in die opbou na die munisipale verkiesing, toe hulle met vuurwapens gedreig is. Volgens Nonceba Mhlauli, woordvoerder vir Mondli Gungubele, minister in die presidensie, is die joernalis, Natalie Malgas, en kameraman, Lance Manjoro, van hul persoonlike besittings en professionele toerusting beroof. “Ek het die vreesaanjaendste dag by die werk oorleef. Ons is ongedeerd en veilig. Dit het als so vinnig gebeur,” het Malgas later op Twitter gedeel. Volgens haar was daar vier mans met twee gewere. Mhlauli sê hoewel hulle fisiek ongedeerd is, is hulle emosioneel getraumatiseerd. Volgens Gungubele is die aanval op joernaliste betreurenswaardig. “Die media speel ŉ belangrike rol in ons demokratiese bestel en in die lewe van burgers. Misdadigers wat joernaliste viktimiseer, viktimiseer eintlik die gemeenskappe vir wie toegang tot inligting ŉ reg en ŉ belangrike vorm van bemagtiging is,” het Gungubele gesê. “Gemeenskappe ly daaronder wanneer joernaliste nie hul werk kan verrig nie. Die werk van joernaliste is dikwels gefokus op die verbetering van die lewensomstandighede van gemeenskappe of om ŉ stem te gee aan mense wat andersins nie gehoor sou word nie.” Gungubele het ook sy kommer oor die kuberboeliery van joernaliste uitgespreek. “Ons het lank en hard baklei vir mediavryheid, en ons sal die opportunistiese of doelgerigte misdaad of mishandeling teen joernaliste nie ligtelik opneem nie.” Die minister wens Malgas en Manjoro ŉ spoedige herstel toe ná die traumatiese voorval.